Morten Strømsodd

Morten Strømsodd (født 13. november 1976) er en norsk kunstmaler med atelier i Strømsoddbygda grendehus i Sokna.

Utdanning
Etter utdannelse ved Hønefoss videregående skole 1993-1994, Namdals folkehøgskole 1994-1995 og Verdal videregående skole 1995-1996 studerte han akt og portrett ved Charles H Cecils Studios i Firenze, Italia 1997-1998 og 2001, samt tredje år ved Oslo tegne- og malerskole 1999-2000.

Virke som kunstner
Strømsodd maler lokale landskap og interiører, portretter og stilleben. Han har fra midten av 1990-tallet hatt flere opphold i Europa for å studere fortidens mestre og maleteknikker. Han maler ofte portretter og stilleben i en tradisjon med røtter i renessansens teknikk og formspråk. Blant hans mest særpregede bilder er det et kjennetegn at han tar opp urgamle og evige esoteriske tema. Disse maleriene er med sin dype symbolikk spennende å betrakte, men samtidig krevende å tolke.

I 2005 fikk Morten Strømsodd i oppdrag å fullføre et maleri av «Oppstandelsen» i Lunder kirke. En rekke malerier var funnet på kirkeloftet under restaureringsarbeider i kirken og var i svært dårlig forfatning. De ble restaurert og plassert på kirkeveggene. Anders Bugge mener at de kunne stamme fra siste halvdel av 1700-tallet, men kunstner(ne) er ukjente.  Motivene omfatter kjente faser fra Kristi liv, men Oppstandelsen manglet. Strømsodds bilde henger nå på sørveggen i skipet, der det kompletterer rekken av malerier om Kristi liv.

Han malte i 2009 interiøret på Riddergården. Riddergården er en svært godt bevart løkkegård fra 1700-tallet og ble fredet av Riksantikvaren i 1923.

Strømsodd debuterte ved Kunstnernes Hus i 1996 og har hatt arbeider ved flere utstillinger i fra omkring 1995 og framover. Han har blant annet deltatt flere ganger i «Kunst Rett Vest» ved Henie Onstad Kunstsenter. Hans bilder er kjøpt inn av flere offentlige institusjoner.

Referanser

Eksterne lenker 
 
 Kunst rett vest
 Ringerikets blad
 Ringerikets blad

Norske malere
Personer fra Ringerike kommune